न्यूज डेस्क, अमर उजाला, मुंबई
Updated Sun, 09 Dec 2018 01:15 AM IST
केंद्रीय सामाजिक न्याय राज्यमंत्री रामदास अठावले से मारपीट की घटना के बाद रविवार को ठाणे जिले का अंबरनाथ इलाका बंद रहा। वहीं, रामदास अठावले ने कहा कि मेरी बढ़ती लोकप्रियता से कुछ लोगों को जलन हो गई है। इसी वजह से मेरे ऊपर हमला किया गया।
केंद्रीय मंत्री ने इस घटना के लिए पुलिस को जिम्मेदार ठहराते हुए कहा कि इस संबंध में वह जल्द मुख्यमंत्री देवेंद्र फडणवीस से मिलेंगे। ठाणे जिले के अंबरनाथ स्थित नेताजी मैदान में शनिवार की रात संविधान गौरव सभा का आयोजन किया गया था। अठावले इस कार्यक्रम के मुख्य अतिथि थे। घटना करीब रात 10 बजे तब हुई जब अठावले संविधान पर भाषण देने के बाद मंच से नीचे उतर रहे थे। प्रवीण गोसावी नाम के एक युवक ने उनको थप्पड़ मारने की कोशिश की।
एक पुलिस अधिकारी ने बताया कि केंद्रीय राज्यमंत्री अठावले को कोई चोट नहीं आई क्योंकि उनके साथ खड़े लोगों और पुलिसकर्मियों ने गोसावी की मंशा सफल नहीं होने दी। गोसावी की आरपीआई कार्यकर्ताओं ने मौके पर ही जमकर धुनाई कर दी। उसे उल्हास नगर अस्पताल में भर्ती कराया गया है। पुलिस ने गोसावी के खिलाफ मामला दर्ज कर लिया है।
घटना के मद्देनजर अठावले ने रविवार को बयान जारी कर कार्यकर्ताओं से शांति बनाए रखने की अपील की। इसके बावजूद आरपीआई कार्यकर्ताओं ने अंबरनाथ को पूरी तरह बंद कराया। ठाणे और पुणे में भी कार्यकर्ताओं ने रास्ता रोकने का प्रयास किया जिसे पुलिस ने विफल कर दिया।